6 lede van 1 familie sterf in gru-ongeluk by Napier | Netwerk24
Deur Susan Cilliers 22 April 2019 21:50
Ses lede van een familie is Maandagmiddag in ’n ongeluk naby Napier in die Wes-Kaap dood op pad terug van hul Paasvakansie by die see.
Hulle is onder die sowat 33 sterfgevalle die afgelope Paasnaweek op Wes-Kaapse paaie.
Maria en Johan Pieterse.
Dis ’n verskriklike skok, ek dink die werklikheid daarvan sal nog insink.
“Dis ’n verskriklike skok, ek dink die werklikheid daarvan sal nog insink,” het Francois Pieterse Maandagaand gesê. Hy het Sondag nog met sy ouers, Maria en Johan Pieterse (albei in hul 80’s), gepraat. Nou moet hy hul begrafnis reël, asook dié van sy suster en swaer, Zelda en Manna Newman (albei in hul 50’s), en hul 21-jarige dogter, Chanté. Dié vyf en Manna se ma, Hazel Newman (in haar 70’s) is almal saam in die ongeluk dood.
Die Newmans se Schnauzer, Jax, is ook in die voertuig dood. “Daai hondjie was hulle alles,” sê Francois.
Volgens hom is die familie nog onseker presies hoe die ongeluk omstreeks 14:00 op die R316 naby Mierplaas buite Napier gebeur het. Dit was ’n botsing reg van voor tussen die Toyota Fortuner waarin die ses familielede gereis het, en ’n Toyota-bakkie. Die twee mense in die bakkie het ook gesterf, maar teen Maandagaand laat was hul identiteit nog nie bekend nie.
Manna en Zelda Newman by hul dogter, Chanté.
Jax die Schnauzer is saam met sy mensefamilie in die ongeluk dood.
Francois sê beraders was teenwoordig toe Marzelle Newman (24), die enigste oorlewende van die Newman-gesin, oor haar ouers en suster se dood ingelig is. Marzelle was die enigste een van hul gesin wat nie in die voertuig was nie.
Volgens Francois was sy ouers en die ander familielede Maandag op pad terug van die Newmans se vakansiehuis in Agulhas, na Kaapstad waar hulle almal bly. Hulle is verlede Donderdag vir die Paasnaweek daarheen.
Manna was ’n meesterbouer en Zelda het tot ’n paar jaar gelede by Absa in Kaapstad gewerk. Chanté het B.Com-bemarking studeer.
Francois, wat in Pretoria woon, sê sy ouers het sowat twee maande gelede na ’n ouetehuis in Plumstead verhuis. “Ons is pas deur die hele proses vir hul verhuising daarheen en het die plekkie spesiaal vir hulle laat inrig. Ek het hulle elke Sondag om 09:30 gebel. My pa het onlangs ’n pasaangeër gekry en ’n beroerte gehad. Ek het nog Sondag met hom en my ma gepraat om te hoor hoe dit gaan. Dis moeilik om te glo hulle is weg.”
Esna Louw, ’n niggie van Zelda, sê van die familielede het van die ongeluk gehoor nadat inligting daaroor op sosiale media gedeel is. “Dis ’n groot skok vir almal.”
Meer oor: Napier | Motorongeluk | Padsterftes